奉留贈集賢院崔于二學士
作者：杜甫
朝代：唐

paragraphs: 昭代將垂白，途窮乃叫閽。
氣衝星象表，詞感帝王尊。
天老書題目，春宮驗討論。
倚風遺鶂路，隨水到龍門。
竟與蛟螭雜，空聞燕雀喧。
青冥猶契闊，陵厲不飛飜。
儒術誠難起，家聲庶已存。
故山多藥物，勝概憶桃源。
欲整還鄉斾，長懷禁掖垣。
謬稱三賦在，難述二公恩。